ข้อมูลอื่นที่เกี่ยวข้อง

ความรับผิดชอบต่อสังคม

Corporate social responsibility

2554/2555

(ระหว่างวันที่ 1 กรกฎาคม 2554 ถึง 31 ธันวาคม 2554)

กิจกรรมด้านการกำกับดูแลกิจการที่ดี

งานสัมมนา GCG DAY

“ความสำคัญของการกำกับดูแลกิจการที่ดีกับการบริหารองค์กรในปัจจุบัน”

จากการที่บริษัท เอ็ม บี เค จำกัด (มหาชน) มุ่งมั่นที่จะบริหารงาน
โดยยึดหลักการกำกับดูแลกิจการที่ดี เพื่อให้การดำเนินงานของบริษัทเป็นไปด้วยความโปร่งใส
และเป็นธรรมนั้น บริษัทฯ จึงจัดให้มีการจัดงานสัมมนาเรื่อง
“ความสำคัญของการกำกับดูแลกิจการที่ดีกับการบริหารองค์กรในปัจจุบัน” เมื่อวันอังคารที่ 13
กันยายน 2554 เวลา 14.00 – 17.30 น. ณ ห้องจามจุรี บอลรูม โรงแรมปทุมวัน ปริ๊นเซส
กรุงเทพฯ โดยได้รับเกียรติจาก คุณยุทธ วรฉัตรธาร
ผู้ทรงคุณวุฒิจากทางตลาดหลักทรัพย์แห่งประเทศไทย
เป็นวิทยากรในการสัมมนาให้กับผู้บริหารของบริษัท เอ็ม บี เค จำกัด (มหาชน) และบริษัทในเครือ
โดยมีผู้เข้าร่วมสัมมนาประมาณ 120 ท่าน

วัตถุประสงค์

เพื่อให้ผู้บริหารของบริษัท และบริษัทในเครือ
ตระหนักและเห็นความสำคัญของการบริหารงานภายใต้หลักการกำกับดูแลกิจการที่ดี
ที่มุ่งเน้นการปฏิบัติงานอย่างโปร่งใส เป็นธรรม มีประสิทธิภาพสูงสุด โดยคำนึงถึงผลประโยชน์ต่างๆ
ของบริษัท และคำนึงถึงผู้มีส่วนได้เสียอัน ได้แก่ ผู้ถือหุ้น พนักงาน ลูกค้า เจ้าหนี้ คู่ค้า คู่แข่ง ชุมชน
สังคม และสิ่งแวดล้อม เป็นสำคัญ
เพื่อเป็นการสร้างรากฐานในการบริหารจัดการองค์กรที่ยั่งยืนสืบไป

กิจกรรมด้านสังคม

“MBK รวมใจช่วยผู้ประสบภัยน้ำท่วม”

บริษัท เอ็ม บี เค จำกัด (มหาชน) ผู้บริหาร MBK CENTER ร่วมกับ บริษัท เดอะไนน์ เซ็นเตอร์
จำกัด, กลุ่ม Love 2 Share, กลุ่มกิจกรรมความดีสนามเด็กเล่น และรายการ ร่วมมือร่วมใจ
ช่อง 11 จัดโครงการ “MBK รวมใจช่วยผู้ประสบภัยน้ำท่วม” ขึ้น
โดยมีวัตถุประสงค์เพื่อเปิดโอกาสให้ลูกค้า/ประชาชนผู้มีจิตศรัทธาได้มีส่วนร่วมในการสนับสนุน
และแบ่งปันน้ำใจด้วยการบริจาคทุนทรัพย์ หรือสิ่งของเครื่องใช้ที่จำเป็น
เพื่อนำไปช่วยเหลือผู้ประสบภัยน้ำท่วมในหลายจังหวัดของประเทศไทย โดยจัดเป็นคอนเสิร์ตการกุศล
2 ครั้ง ดังนี้

-   วันที่ 2 ตุลาคม 2554 เวลา 10.00 น. - 22.00 น. ณ บริเวณลานกิจกรรม MBK
    AVENUE โซน A ชั้น 1 MBK CENTER

-   วันที่ 7 ตุลาคม 2554 เวลา 15.00 น. - 20.00 น. ณ บริเวณลานกิจกรรม Village
    Square ชั้น 1 The Nine Neighborhood Center

วัตถุประสงค์

1.  เพื่อให้ประชาชนได้มีส่วนร่วมในการบริจาค สำหรับช่วยเหลือผู้ประสบปัญหาอุทกภัย

2.  เพื่อจัดกิจกรรมเสริมสร้างความสัมพันธ์ที่ดีระหว่างองค์กร ร้านค้าภายในศูนย์ฯ
    หน่วยงานภาครัฐ และเอกชน

3.  เพื่อให้เกิดภาพพจน์ที่ดีต่อสาธารณชนในฐานะที่เป็นองค์กรหนึ่งที่ให้การสนับสนุนกิจกรรมอันเป็นประโยชน์ต่อสังคม

กิจกรรมภายในงาน

-   ซุ้มกิจกรรม โดยนำรายได้จากกิจกรรมไปช่วยเหลือผู้ประสบภัย ประกอบด้วย

-   ซุ้มนิทรรศการภาพถ่ายน้ำท่วม
    และวีดีทัศน์นำเสนอเรื่องราวความเสียหายความเดือดร้อนของผู้ประสบภัยน้ำท่วม
    จากรายการร่วมมือร่วมใจ ช่อง 11

-   ซุ้มรับบริจาคเงินและสิ่งของ

-   ซุ้มเขียนโปสการ์ดเพื่อให้กำลังใจผู้ประสบภัย

-   ซุ้มจำหน่ายเสื้อ ซับน้ำตาด้วยน้ำใจ

-   ซุ้มถ่ายภาพร่วมกับศิลปิน

-   ซุ้มดูดวงการกุศล

-   ซุ้มจับไข่ คณาคำ

-   กิจกรรมบนเวที มีการแสดงดนตรีไทยประยุกต์ จากวงสะไบ เป็นการแสดงเปิดงาน
    ต่อด้วยการแสดงร้องเพลง และเต้น Cover จากสถาบัน H.O.P.S (House of Pro
    Studio) พร้อมทั้งการแสดงคอนเสิร์ต จากศิลปิน ได้แก่ แอน ธิติมา, บี๋ คณาคำ, สุกัญญา
    มิเกล, อัยย์ พรรณี, เขียว คาราบาว, วง Baby zitters, ซ้ง ธิติ, เจี๊ยบ เฉลียง, บีม
    จารุวรรณ, ปู วิจิตรา, วงคัลเลอร์พิช, วง The 38 years ago และชีพ ชนก

-   กิจกรรมการรับบริจาค

โดยมีกลุ่มศิลปินและกลุ่มคนหน้าขาว เดินถือกล่องรับบริจาคบริเวณสถานที่จัดงาน

-   กิจกรรมมอบเงินบริจาค

-   MBK ร่วมมือร่วมใจ สนามเด็กเล่น “WE Love 2 Share ซับน้ำตาด้วยน้ำใจ” ณ
    บริเวณลานกิจกรรม MBK AVENUE โซน A ชั้น 1 MBK CENTER วันที่ 2 ตุลาคม 2554
    เวลา 10.00 น. - 22.00 น. มอบเงินที่ได้จากการจัดงานจำนวน 80,000 บาท ให้กับ
    “รายการร่วมมือร่วมใจ ช่อง 11” เมื่อวันที่ 4 ตุลาคม 2554

-   The Nine ร่วมมือร่วมใจ สนามเด็กเล่น “WE Love 2 Share ซับน้ำตาด้วยน้ำใจ” ณ
    บริเวณลานกิจกรรม Nine Square ชั้น 1 The Nine Neighborhood Center วันที่ 7
    ตุลาคม 2554 ตั้งแต่เวลา 15.00 น. - 20.00 น. มอบเงิน จำนวน 40,000 บาท ให้กับ
    “รายการร่วมมือร่วมใจ ช่อง 11”

-   MBK รวมใจช่วยผู้ประสบภัยน้ำท่วม มอบเงิน ที่ได้จากการตั้งกล่องรับบริจาคภายในศูนย์
    จำนวน 132,130 บาท และเครื่องอุปโภคบริโภคต่างๆ มูลค่า 101,301.50 บาท ให้กับทาง
    “สำนักงานบรรเทาทุกข์ สภากาชาดไทย” ณ สำนักงานบรรเทาทุกข์ฯ สภากาชาดไทย
    เมื่อวันที่ 13 ตุลาคม 2554

-   MBK รวมใจช่วยผู้ประสบภัยน้ำท่วม มอบเงิน ที่ได้จากการตั้งกล่องรับบริจาคภายในศูนย์
    จำนวน 140,000 บาท ให้กับ“ครอบครัวข่าว 3 สถานีวิทยุโทรทัศน์ไทยทีวีสี ช่อง 3”
    เมื่อวันที่ 4 พฤศจิกายน 2554

กิจกรรมด้านวัฒนธรรม

กิจกรรมวันพ่อแห่งชาติ

“เทิดไท้ มหาคีตราชัน ๘๔ ศิลปินร่วมบรรเลงเพลงของพ่อ”

เนื่องในโอกาสวันพ่อแห่งชาติประจำปี 2554 บริษัท เอ็ม บี เค จำกัด (มหาชน) ผู้บริหาร MBK
Center ร่วมกับกรุงเทพมหานคร และสำนักงานเขตปทุมวัน จัดงานวันพ่อแห่งชาติ ประจำปี 2554
ขึ้น ภายใต้ชื่องาน “เทิดไท้ มหาคีตราชัน ๘๔ ศิลปินร่วมบรรเลงเพลงของพ่อ” เมื่อวันที่ 4-5
ธันวาคม 2554 ณ ลานกิจกรรม MBK Avenue Zone A ชั้น 1 MBK Center

วัตถุประสงค์

1.  เพื่อให้ประชาชนได้แสดงความจงรักภักดี
    และร่วมถวายพระพรในวโรกาสวันเฉลิมพระชนมพรรษา 84 พรรษา
    ของพระบาทสมเด็จพระเจ้าอยู่หัว

2.  เพื่อเป็นการส่งเสริมให้เด็กและเยาวชน และประชาชนทั่วไปมีสำนึกที่ดีในพระคุณบิดา
    และตระหนักถึงความสำคัญของสถาบันครอบครัว

3.  เพื่อเป็นการสร้างแรงบันดาลใจที่ดีแก่ประชาชนและเยาวชน
    ยึดถือพระองค์ท่านทรงเป็นแบบอย่าง

4.  เพื่อจัดกิจกรรมเสริมสร้างความสัมพันธ์ที่ดีระหว่างองค์กร ร้านค้าภายในศูนย์ฯ
    หน่วยงานภาครัฐและเอกชน

กิจกรรมภายในงาน

1.  กิจกรรมพิเศษ นิทรรศการเฉลิมพระเกียรติพระบาทสมเด็จพระเจ้าอยู่หัวฯ
    ในพระอัจฉริยภาพการแก้ไขปัญหาน้ำท่วม
    และการเขียนปณิธานความดีถวายเป็นพระราชกุศลบนต้นโพธิ์ทอง โดยการร่วมบริจาค
    ซึ่งรายได้ที่เกิดขึ้นนำเข้ามูลนิธิชัยพัฒนา เพื่อนำไปฟื้นฟูผู้ประสบอุทกภัย

2.  ซุ้มกิจกรรม รวมทั้งสิ้น 9 ซุ้ม ประกอบไปด้วย

-   ซุ้มน้ำ EM เพื่อผู้ประสบภัย แจกให้กับผู้เข้าร่วมงานได้นำกลับไปบำบัดน้ำเสีย

-   ซุ้ม กศน. ปทุมวัน ประดิษฐ์ของขวัญให้พ่อ

-   ซุ้มเข็มกลัดพุทธรักษาแด่พ่อ ประดิษฐ์ช่อเข็มกลัดดอกพุทธรักษา

-   ซุ้มกระถางบอกรัก ประดิษฐ์กระถางดอกพุทธรักษา

-   ซุ้มมูลนิธิพระดาบส ร่วมแจกหนังสือ และ CD คำสอนของพ่อ

-   ซุ้มเล่าเรื่องในหลวงผ่านเหรียญ การแสดงนิทรรศการเหรียญที่ระลึกจาก กรมธนารักษ์

-   ซุ้ม WE LOVE 2 SHARE เล่นเกมส์ รับของรางวัลจากกลุ่มศิลปิน WE LOVE 2 SHARE

-   ซุ้มมูลนิธิราชประชาสมาสัย จำหน่ายเสื้อและสายรัดข้อมือ 84 พรรษา

-   ซุ้มตรวจสุขภาพ ตรวจวัดความดันและวัดสายตา จากโรงพยาบาลหัวเฉียว

3.  กิจกรรมบนเวที ของงานในวันที่ 4 และ 5 ธันวาคม 2554 ประกอบด้วย

-   การขับร้องบทเพลงพระราชนิพนธ์ จากบรรดาศิลปินทุกค่าย ทุกสังกัด อาทิ คุณสดใส
    รุ่งโพธิ์ทอง ศิลปินแห่งชาติ, วง 123 Soul, La sista จาก True Fantasia, ส้ม
    อมรา, แอน ธิติมา, บี๋ คณาคำ, สุกัญญา มิเกล ฯลฯ

-   การบรรเลงดนตรีโดยวงดุริยางค์ทหารเรือ

-   การแสดงของนักเรียนโรงเรียนในเขตปทุมวัน และนักศึกษาจากมหาวิทยาลัยต่างๆ

-   การแสดงจากกลุ่มละคร เพื่อสังคม และละครใบ้

4.  พิธีจุดเทียนชัยถวายพระพร โดยเหล่าพสกนิกรชาวไทยกว่า 1,000 คน
    ร่วมใจกันจุดเทียนชัยถวายพระพรพร้อมกันทั่วประเทศ บริเวณลานกิจกรรม MBK Avenue
    Zone A ชั้น1 MBK Center

กิจกรรมด้านลูกค้าสัมพันธ์

MBK on Tour # 4

“ไหว้พระคู่เมือง ลือเลื่องพระพิฆเนศ ตะลุยแดนในฝัน สุดมันที่นครนายก”

โครงการ “MBK ON TOUR ครั้งที่ 4” ณ จังหวัดนครนายก ในวันพุธที่ 28 ธันวาคม 2554
โดยมีรายละเอียดของกิจกรรม ดังนี้ นมัสการหลวงพ่อปากแดง ณ วัดพราหมณี
และสักการะมหาเทพแห่งความสำเร็จ ณ อุทยานพระพิฆเนศ ออกเดินทางต่อไปยัง
โรงเรียนนายร้อยพระจุลจอมเกล้า เข้าสักการะพระพุทธฉาย และทำกิจกรรมแนวแอดเวนเจอร์
อาทิ กิจกรรมยิงปืนจริง แข่งพายเรือคายัค และกิจกรรมเลื่อนข้ามลำน้ำ
พร้อมมอบรางวัลให้กับผู้ชนะการแข่งขันต่างๆ

วัตถุประสงค์

1.  เพื่อเป็นการเชื่อมความสัมพันธ์อันดีระหว่าง บริษัทฯ กับผู้ประกอบการภายในศูนย์การค้า MBK
    Center

2.  เพื่อเป็นการส่งเสริมให้ผู้ประกอบการ ได้มีโอกาสพบปะและทำกิจกรรมร่วมกัน

3.  เพื่อเป็นการมุ่งเน้นให้ผู้ประกอบการ ได้รับความสนุกสนานเพลิดเพลิน
    และมีความสุขกับกิจกรรมต่างๆ ที่ได้จัดขึ้น
    โดยรูปแบบของกิจกรรมจะเป็นโปรแกรมการท่องเที่ยวแบบเช้าไป-เย็นกลับ

[]

[]

[]

[]

[]

[]

[]

[]

รายงานคณะกรรมการตรวจสอบ

เรียน ท่านผู้ถือหุ้น

บริษัท เอ็ม บี เค จำกัด (มหาชน)

คณะกรรมการบริษัทมีมติกำหนดองค์ประกอบ คุณสมบัติ วาระการดำรงตำแหน่ง และหน้าที่
ความรับผิดชอบของคณะกรรมการตรวจสอบของบริษัทฯ เป็นลายลักษณ์อักษร
โดยปัจจุบันคณะกรรมการตรวจสอบ ประกอบด้วยกรรมการอิสระ ดังนี้

1. ศาสตราจารย์ไพจิตร โรจนวานิช ประธานกรรมการตรวจสอบ

2. นางประคอง ลีละวงศ์ กรรมการตรวจสอบ

3. นายประชา ใจดี กรรมการตรวจสอบ

หัวหน้าสายตรวจสอบภายในของบริษัทฯ ทำหน้าที่เลขานุการคณะกรรมการตรวจสอบ

บริษัทได้มีการเปลี่ยนรอบปีบัญชีจากเดิม
เพื่อให้การดำเนินงานด้านบัญชีของบริษัทเป็นไปตามสากลปฏิบัติ และเพื่อประโยชน์ต่อผู้ใช้งบการเงิน
บริษัทจึงได้มีการเปลี่ยนแปลงรอบระยะเวลาบัญชีจากวันที่ 1 กรกฎาคม – 30 มิถุนายน ของทุกปี
เป็นวันที่ 1 มกราคม – 31 ธันวาคม ของทุกปี โดยสำหรับงวด 6 เดือน สิ้นสุดวันที่ 31 ธันวาคม
2554 คณะกรรมการตรวจสอบได้ปฏิบัติหน้าที่ตามที่คณะกรรมการบริษัทได้มอบหมาย
และตามกฎบัตรของคณะกรรมการตรวจสอบ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย และได้มีการประชุมรวม 8 ครั้ง
ซึ่งคณะกรรมการตรวจสอบทุกคนได้เข้าร่วมประชุมครบทุกครั้ง สรุปสาระสำคัญของงานที่ได้ปฏิบัติ
ดังนี้

รายงานทางการเงิน

คณะกรรมการตรวจสอบได้สอบทานงบการเงินรายไตรมาส และงบการเงินประจำปี (ของบริษัท)
รวมทั้งงบการเงินรวมของบริษัท และบริษัทย่อย ร่วมกับผู้สอบบัญชี ฝ่ายจัดการ
และสายตรวจสอบภายใน โดยพิจารณาในประเด็นสำคัญพร้อมให้คำแนะนำ
รวมข้อคิดเห็นที่เป็นประโยชน์เพื่อให้มั่นใจว่ากระบวนการ จัดทำงบการเงินของบริษัทฯ
มีความถูกต้องเชื่อถือได้
ทั้งมีการเปิดเผยข้อมูลที่สำคัญอย่างเพียงพอและทันเวลาต่อผู้ใช้งบการเงินสอดคล้องกับกฎหมายและประกาศที่เกี่ยวข้อง
กฎเกณฑ์ของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ทั้งเป็นไปตามมาตรฐานการบัญชีที่รับรองทั่วไป และถือปฏิบัติโดยสม่ำเสมอ

รายการเกี่ยวโยงหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาให้ความเห็นเกี่ยวกับรายการเกี่ยวโยงกัน
หรือรายการที่อาจมีความขัดแย้งทางผลประโยชน์ของบริษัทฯ และบริษัทย่อย
เพื่อพิจารณาว่าการทำรายการมีความสมเหตุสมผลตามเงื่อนไขที่ตลาดหลักทรัพย์ฯ กำหนดไว้
โดยคำนึงถึงประโยชน์ของผู้มีส่วนได้เสีย

การควบคุมภายในและการบริหารความเสี่ยง

คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ
และบริษัทย่อย โดยพิจารณาจากรายงานของสายตรวจสอบภายในและของผู้สอบบัญชี
เพื่อประเมินความเพียงพอเหมาะสมและความมีประสิทธิภาพของระบบการควบคุมภายใน
การบริหารจัดการความเสี่ยงของบริษัท การดำเนินงานของฝ่ายบริหารที่สอดคล้องกับนโยบาย
และอำนาจอนุมัติที่กำหนดไว้

การปฏิบัติตามกฎหมาย

คณะกรรมการตรวจสอบได้สอบทานการดำเนินงานของบริษัทฯ ว่าเป็นไปตามกฎหมายว่าด้วย
หลักทรัพย์และตลาดหลักทรัพย์ฯ ข้อกำหนดของตลาดหลักทรัพย์ฯ
และกฎหมายที่เกี่ยวข้องกับธุรกิจของบริษัทฯ

การกำกับดูแลกิจการ

คณะกรรมการตรวจสอบได้สอบทานให้บริษัทฯ
มีการบริหารงานตามหลักการของการกำกับดูแลกิจการที่ดี
เพื่อให้การปฏิบัติงานมีความโปร่งใสสร้างความเชื่อมั่นให้แก่ผู้มีส่วนได้เสีย

การกำกับดูแลงานตรวจสอบภายใน

คณะกรรมการตรวจสอบได้พิจารณาความเป็นอิสระของสายตรวจสอบภายใน ขอบเขตการปฏิบัติงาน
แผนการตรวจสอบประจำปี พิจารณารายงานผลการตรวจสอบ
การติดตามผลการแก้ไขตามรายงานการตรวจสอบในประเด็นที่สำคัญ
ให้คำแนะนำในการพัฒนาปรับปรุงการปฏิบัติงานตรวจสอบให้มีประสิทธิภาพ
พิจารณาความเหมาะสมของงบประมาณ จำนวนบุคลากร การฝึกอบรมและพัฒนาบุคลากร
รวมทั้งการประเมินผลงานประจำปีของสายตรวจสอบภายใน

การพิจารณาคัดเลือกผู้สอบบัญชีและการกำหนดค่าตอบแทน

คณะกรรมการตรวจสอบได้มีการพิจารณาคัดเลือกผู้สอบบัญชีและค่าตอบแทน
โดยพิจารณาถึงคุณภาพงาน สถานะของผู้สอบบัญชี ข้อจำกัดที่มีสาระสำคัญ
หรือข้อกำหนดของตลาดหลักทรัพย์ฯ หรือหน่วยงานอื่นที่เกี่ยวข้อง
และประชุมเป็นการเฉพาะกับผู้สอบบัญชีโดยไม่มีฝ่ายจัดการร่วมประชุมด้วย
เพื่อให้ความมั่นใจว่าผู้สอบบัญชีมีความเป็นอิสระและเป็นกลางในการปฏิบัติงาน

ทั้งนี้คณะกรรมการตรวจสอบได้พิจารณาการปฏิบัติงานของผู้สอบบัญชี บริษัทสำนักงาน เอินส์ท แอนด์
ยัง จำกัด ในรอบระยะเวลาบัญชีปีที่ผ่านมา พร้อมทั้งพิจารณาค่าตอบแทนผู้สอบบัญชี นำเสนอ
คณะกรรมการบริษัท เนื่องจากคณะกรรมการตรวจสอบเห็นว่าเป็นผู้มีความเข้าใจธุรกิจของบริษัทฯ
เป็นอย่างดี ประกอบวิชาชีพด้วยความเป็นกลาง เป็นอิสระ
และส่งมอบงานตรงต่อเวลาอย่างสม่ำเสมอ ซึ่งที่ประชุมสามัญผู้ถือหุ้นประจำปี 2554
ได้แต่งตั้งให้บริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัทฯ อีกวาระหนึ่ง
โดยมีรายชื่อผู้สอบบัญชี ดังนี้

นางสาวรัตนา จาละ ผู้สอบบัญชีรับอนุญาตเลขที่ 3734 และ/หรือ

นายโสภณ เพิ่มศิริวัลลภ ผู้สอบบัญชีรับอนุญาตเลขที่ 3182 และ/หรือ

นางนงลักษณ์ พุ่มน้อย ผู้สอบบัญชีรับอนุญาตเลขที่ 4172 และ/หรือ

นางสาวสุมาลี รีวราบัณฑิต ผู้สอบบัญชีรับอนุญาตเลขที่ 3970

สำหรับงวด 6 เดือน สิ้นสุดวันที่ 31 ธันวาคม 2554 ผู้สอบบัญชีที่ทำหน้าที่รับรองงบการเงินของ
บริษัทฯ ได้แก่ นางสาวรัตนา จาละ

คณะกรรมการตรวจสอบมีความเห็นว่าสำหรับงวด 6 เดือน สิ้นสุดวันที่ 31 ธันวาคม 2554 บริษัทฯ
จัดให้มีระบบการควบคุมภายในที่เพียงพอและเหมาะสม
มีกระบวนการที่ช่วยให้เกิดความมั่นใจว่าการปฏิบัติงานของบริษัทฯ เป็นไปตามกฎหมายที่เกี่ยวข้อง
โดยมีการกำกับดูแลกิจการที่ดี
ตลอดจนมีการจัดทำและเปิดเผยข้อมูลในรายงานทางการเงินของบริษัทฯ ที่เชื่อถือได้

  ศาสตราจารย์ไพจิตร โรจนวานิช

  ประธานกรรมการตรวจสอบ

  27 กุมภาพันธ์ 2555

รายงานคณะกรรมการสรรหาและพิจารณาค่าตอบแทน

คณะกรรมการบริษัทฯ ได้อนุมัติจัดตั้งคณะกรรมการสรรหาและพิจารณาค่าตอบแทน เมื่อวันที่ 23
กุมภาพันธ์ 2550 ปัจจุบันคณะกรรมการสรรหาและพิจารณาค่าตอบแทนประกอบด้วยกรรมการจำนวน
3 ท่าน ดังนี้

  1. ร้อยตำรวจโทฉัตรชัย บุญยะอนันต์ ประธานกรรมการสรรหาและพิจารณาค่าตอบแทน

  (กรรมการอิสระ)

  2. นายศุภเดช พูนพิพัฒน์ กรรมการสรรหาและพิจารณาค่าตอบแทน

3. นางผาณิต พูนศิริวงศ์ กรรมการสรรหาและพิจารณาค่าตอบแทน

(กรรมการอิสระ)

คณะกรรมการสรรหาและพิจารณาค่าตอบแทน
ทำหน้าที่สรรหาผู้ที่เห็นสมควรดำรงตำแหน่งกรรมการบริษัท และนำเสนอคณะกรรมการบริษัทฯ
หรือที่ประชุมผู้ถือหุ้น
รวมทั้งสรรหาและพิจารณาค่าตอบแทนตำแหน่งประธานเจ้าหน้าที่บริหารและกรรมการผู้อำนวยการ
โดยในแต่ละปีจะพิจารณาผลการปฏิบัติงานของประธานเจ้าหน้าที่บริหารและกรรมการผู้อำนวยการ

ในรอบ 1 กรกฎาคม 2554 ถึง 31 ธันวาคม 2554
คณะกรรมการสรรหาและกำหนดค่าตอบแทนได้ปฏิบัติหน้าที่ตามที่ได้รับมอบหมายอย่างรอบคอบ
ระมัดระวัง สมเหตุสมผล โดยได้มีการประชุมรวมทั้งสิ้น 1 ครั้ง
พิจารณาทบทวนและเสนอชื่อบุคคลที่มีคุณสมบัติเหมาะสมตามกฎหมายและกฎเกณฑ์ที่เกี่ยวข้องกับการดำรงตำแหน่งกรรมการบริษัทแทนตำแหน่งกรรมการบริษัทที่ต้องออกตามวาระ
อีกทั้งพิจารณาค่าตอบแทนของคณะกรรมการบริษัทฯ คณะกรรมการชุดต่างๆ
เพื่อนำเสนอต่อคณะกรรมการบริษัทฯ และที่ประชุมสามัญผู้ถือหุ้น เพื่อพิจารณาแต่งตั้ง
รวมทั้งเปิดโอกาสให้ผู้ถือหุ้นสามารถเสนอชื่อบุคคลที่เห็นว่ามีความเหมาะสม
เพื่อคัดเลือกเป็นกรรมการได้
ส่วนการพิจารณาค่าตอบแทนของประธานเจ้าหน้าที่บริหารและกรรมการผู้อำนวยการ
พิจารณาตามความเหมาะสมกับภาระหน้าที่ความรับผิดชอบที่ได้รับมอบหมาย
และผลการดำเนินงานของบริษัทโดยเปรียบเทียบกับเป้าหมายของบริษัทฯ
รวมทั้งสภาพความเป็นจริงทางเศรษฐกิจ
โดยเปรียบเทียบกับอัตราค่าตอบแทนของบริษัทในอุตสาหกรรมที่มีลักษณะใกล้เคียงกัน

  ร้อยตำรวจโทฉัตรชัย บุญยะอนันต์

  ประธานกรรมการสรรหาและพิจารณาค่าตอบแทน

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินเฉพาะกิจการ
และงบการเงินรวมของบริษัทและบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี
ซึ่งงบการเงินสำหรับงวดหกเดือนสิ้นสุดวันที่ 31 ธันวาคม 2554
จัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายการบัญชีที่เหมาะสมและถือปฏิบัติอย่างสม่ำเสมอ ใช้ดุลยพินิจอย่างระมัดระวัง
และประมาณการที่สมเหตุสมผลในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้สามารถสะท้อนฐานะการเงิน ผลการดำเนินงาน และกระแสเงินสดได้อย่างถูกต้อง โปร่งใส
เป็นประโยชน์ต่อผู้ถือหุ้นและนักลงทุนทั่วไป
และได้ผ่านการตรวจสอบจากผู้สอบบัญชีรับอนุญาตจากบริษัท สำนักงาน เอินส์ท แอนด์ ยัง จำกัด
ซึ่งให้ความเห็นอย่างไม่มีเงื่อนไข
โดยในการตรวจสอบบริษัทได้ให้การสนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี

คณะกรรมการบริษัทได้จัดให้มีและดำรงไว้ซึ่งระบบการบริหารความเสี่ยง ระบบการควบคุมภายใน
การตรวจสอบภายใน และการกำกับดูแลที่เหมาะสมและมีประสิทธิผล
เพื่อให้มั่นใจว่าข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัทและป้องกันความเสี่ยง
ตลอดจนเพื่อไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ทั้งนี้ คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่เป็นอิสระทั้งสิ้นเป็นผู้ดูแลรับผิดชอบการสอบทานนโยบายการบัญชี
และรับผิดชอบเกี่ยวกับคุณภาพของรายงานทางการเงิน การสอบทานระบบการควบคุมภายใน
การตรวจสอบภายใน และระบบการบริหารความเสี่ยง
ตลอดจนพิจารณาการเปิดเผยข้อมูลรายการเกี่ยวโยงระหว่างกันอย่างครบถ้วน เพียงพอ
และเหมาะสม
โดยความเห็นของคณะกรรมการตรวจสอบปรากฏอยู่ในรายงานจากคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่า
ระบบการควบคุมภายในโดยรวมของบริษัทมีความเพียงพอและเหมาะสม
และสามารถสร้างความเชื่อมั่นอย่างมีเหตุผลได้ว่างบการเงินเฉพาะกิจการ
และงบการเงินรวมของบริษัทและบริษัทย่อย สำหรับงวดหกเดือนสิ้นสุดวันที่ 31 ธันวาคม 2554
มีความเชื่อถือได้ โดยถือปฏิบัติตามมาตรฐานการบัญชีที่รับรองทั่วไป
และปฏิบัติถูกต้องตามกฎหมายและกฎระเบียบที่เกี่ยวข้อง

นายบันเทิง ตันติวิท นายสุเวทย์ ธีรวชิรกุล

ประธานกรรมการ ประธานเจ้าหน้าที่บริหารและกรรมการผู้อำนวยการ